作者:無名氏
標題:金明池
內容:瓊苑金池，青門紫陌，似雪楊花滿路。雲日淡、天低晝永，過三點、兩點細雨。好花枝、半出牆頭，似悵望、芳草王孫何處。更水繞人家，橋當門巷，燕燕鶯鶯飛舞。怎得東君長為主，把綠鬢朱顏，一時留住。佳人唱、金衣莫惜，才子倒、玉山休訴。況春來、倍覺傷心，念故國情多，新年愁苦。縱寶馬嘶風，紅塵拂面，也則尋芳歸去。